Iako je to uradio u jeku kampanje, a poziv novinarima stigao za zvaničnog mejla Demokratske stranke, narodni poslanik Dušan Milisavljević kaže da organe nije zaveštao zbog izbora, jer kako kaže, “njegov gest prevazilazi okvire dnevne politike”.

Narodni poslanik Dušan Milisavljević iz Demokratske stranke potpisao je danas na Klinici za nefrologiju donorsku karticu i zaveštao svoje organe.

Ne želim da ulazim u dnevnu izbornu kampanju. Ovo je kampanja u koju ulazim punim imenom i prezimenom. Svom svojom energijom u narednom sazivu parlamenta zalagaću se da se poboljša zakonsko rešenje i da se nađe način da se pomogne građanima koji gube bitku sa bolestima - kaže Milisavljević.

Prema statističkim podacima, Srbija je na dnu evropske lestvice po broju donora i po broju urađenih transplantacija. U Češkoj ili Poljskoj se za 3 godine izvede 1.200 do 1.500 transplantacija, dok ih je u Srbiji toliko izvedeno za poslednjih 30 godina.

Poslanik Milisavljević zbog toga smatra da ličnim primerom treba pokazati građanima da je potpisivanje donorske kartice najhumaniji čin.

Ovo je apel srpskoj javnosti i poziv kolegama poslanicima da se priključe. I u novom sazivu parlamenta pokrenuću inicijativu za bolje zakonsko rešenje koje bi olakšalo da Srbija dobije veći broj donora - kaže Milisavljević.

Dušan Milisavljević je 17. na listi kandidata za poslanike na predstojećim Republičkim izborima ispred koalicije "Za pravednu Srbiju - DS" uz slogan "Da živimo normalno, da živimo sada". Opširnije o Milisavljeviću pročitajte u našoj rubrici “Ko je ko”.

Građani koji žele da zaveštaju organe, izjavu o tome može da potpišu kod svog izabranog lekara ili na Klinici za nefrologiju. Ona se zatim šalje Upravi za biomedicinu odakle se donorska kartica šalje na kućnu adresu donora.

Podsetimo, Mile Ilić aktuelni predsednik Skupštine Grada izjavu o doniranju organa potpisao je još 2009. godine. On je prvi političar koji je to uradio javno. Ilić je tada izjavio da je u dogovoru sa svojom porodicom doneo odluku da zavešta svoje organe. Isto je 2011. godine učinio i narodni poslanik SNS iz Svrljiga Milija Miletić.